钦定古今图书集成/明伦汇编/官常典/第485卷 > 杨𢷋
## 钦定古今图书集成/明伦汇编/官常典/第485卷 > 杨𢷋

按《周书》本传，“𢷋字显进，正平高梁人也。祖贵、父猛，并
为县令。𢷋少豪侠有志气。魏孝昌中，尔朱荣杀害朝
士，大司马、城阳王元徽逃难投𢷋，𢷋藏而免之。孝庄
帝立，徽乃出，复为司州牧。由是𢷋以义烈闻，擢拜伏
波将军、给事中。元颢入洛，孝庄欲往晋阳就尔朱荣，
诏𢷋率其宗人收船马渚。𢷋未至，帝已北度太行，𢷋
遂匿所收船，不以资敌。”及尔朱荣奉帝南讨，至马渚，
𢷋乃具船以济王师。颢平，封《肥如》五百户，加镇远将
军、步兵校尉，行济北郡事，进都督、平东将军、大中大
夫。从魏孝武入关，进爵为侯，增邑八百户，加抚军、银青光禄大夫。时东魏迁邺，太祖欲知其所为，乃遣𢷋
间行诣邺以观察之。使还，称旨，授通直散骑常侍、车
骑将军。稽胡恃险不宾，屡行抄窃，以𢷋兼黄门侍郎，
往慰抚之。𢷋颇有权略，能得边情，诱化酋渠，多来款
附，乃有随𢷋入朝者。时弘农为东魏守，𢷋从太祖攻
拔之。然自河以北，犹附东魏。𢷋父猛先为邵白水令，
𢷋与其豪右相知，请微行诣邵，举兵以应朝廷，太祖
许之。𢷋遂行，与土豪王覆怜等阴谋举事，密相应会
者三千人，内外俱发，遂拔邵郡，擒郡守程保及令四
人，并斩之。众议推𢷋行郡事，𢷋以因覆怜成事，遂表
覆怜为邵郡守，以功授大行台左丞，率义徒更为经
略。于是遣谍人诱说东魏城堡，旬月之间，正平河北，
南涉、二绛、建州、大宁等城并有请为内应者，大军因
攻而拔。以𢷋行正平郡事，左丞如故。齐神武败于沙
苑，其将韩轨、潘洛可、朱浑元等为殿。𢷋分兵要截，杀
伤甚众。东雍州刺史马恭惧𢷋威声，弃城遁走，𢷋遂
移据东雍州。太祖以𢷋有谋略，堪委边任，乃表行建
州事。时建州远在敌境三百馀里，然𢷋威恩夙著，所
经之处，多并赢粮附之。比至建州，众已一万。东魏刺
史车折于洛出兵逆战，𢷋击败之，又破其行台斛律
俱步骑二万于州西，大获甲仗及军资，以给义士，由
是威名大振。东魏遣太保侯景攻陷正平，复遣行台
薛循义率兵与斛律俱相会。于是敌众渐盛。𢷋以孤
军无援，且腹背受敌，谋欲拔还，恐义徒背叛，遂伪为
太祖书，遣人若从外送来“者，云已遣军四道赴援。”因
令人漏泄，使所在知之。又分土人义首令领所部四
出抄掠，拟供军费。𢷋分遣讫，遂于夜中拔还邵郡。朝
廷嘉其权，以全军即授建州刺史。时东魏以正平为
东雍州，遣薛荣祖镇之。𢷋将谋取之，乃先遣奇兵急
攻汾桥。荣祖果尽出城中战士于汾桥拒守。其夜，𢷋
率步骑二千从他道济，遂袭克之，进骠骑将军。既而
邵郡民以郡东叛，郡守郭武安脱身走免。𢷋又率兵
攻而复之。转正平郡守。又击破东魏南绛郡，掳其郡
守屈僧珍。录前后功，别封郃阳县伯，邑五百户。邙山
之战，𢷋攻拔柏谷坞，因即镇之。及大军不利，𢷋亦拔
还。而东魏将侯景率骑追𢷋，与仪同韦法保同心抗
御，且前，经十数里，景乃引退。太祖嘉之，赐帛三百疋，
复授建州刺史，镇车箱。𢷋久从军役，未及葬父，至是
表请还葬。诏赠其父车骑大将军、仪同三司、晋州刺
史，赠其母夏阳县君，并给仪卫，州里荣之。及齐神武
围玉壁，别令侯景趣《齐子岭》。𢷋恐入寇邵郡，率骑御
之。景闻𢷋至，斫木断路者六十“馀里，犹惊而不安，遂
退还河阳。”其见惮如此。十二年，进授大都督，加晋、建
二州诸军事。又攻破蓼坞，获魏将李显。进仪同三司。
寻迁开府，复除建州、邵郡、河内汲郡黎阳等诸军事，
领邵郡。十六年，大军东讨，授大行台尚书。率义众先
驱敌境，攻其四戍，拔之。时以齐军不出，乃追𢷋还，并
肥如、郃阳二邑，“合一千八百户，改封华阳县侯。”又于
邵郡置邵州，以𢷋为刺史，率所部兵镇之。保定四年，
迁少师。其年，大军围洛阳，诏𢷋率义兵万馀人出轵
关。然𢷋自镇东境二十馀年，数与齐人战，每常克获，
以此遂有轻敌之心。时洛阳未下，而𢷋深入敌境，又
不设备。齐人奄至，大破𢷋军，𢷋以众败，遂降于齐。𢷋
之立勋也，有慷慨壮烈之志，及军败，遂就卤以求苟
免，时论以此鄙之。朝廷犹录其功，不以为罪，令其子
袭。